text: Død dykker skal obduceres
  12 januar 2012 kl. 10.17
  En 50-årig mand, der tirsdag omkom, da han var ude og dykke ved Hejsager Strand nær Haderslev, skal nu obduceres.
  I dag blev den omkomne dykker undersøgt ved et ligsyn. Undersøgelsen kunne dog ikke fastslå, hvorvidt den omkomne er druknet eller død i forbindelse med akut sygdom. 
  Efter ligsynet blev det derfor besluttet, at den omkomne dykker skal obduceres. Det oplyser Syd- og Sønderjyllands Politi.
  Da de pårørende ikke har frigivet mandens navn til offentliggørelse, har politiet ikke yderligere informationer.
  